Papersnake/gushiwen huggingface dataset:
惜黄花 题张孟缇夫人淡菊轩诗舍图
顾太清（清代）

秋容围屋，诗声谁读。伴黄花，绕疏篱、几竿修竹。插架秘图书，博览堪游目。

好生活、古香充腹。

丰神静肃。墨华芬馥。羡伊人，羡伊人、享全清神，彤管振琳琅，闺阁知名宿。

雅称个、纫兰餐菊。
疏漳浦手札毕用倪鸿宝闻黄石斋归途遍游名山韵题后 其三
黄彭年（清代）

吾家右江老，抗节无馁容。饿死岂相法，禀节时正逢。

片纸发粤难，褒忠蒙帝封。伤哉确不拔，血胆归乾龙。
句
徐融（南北朝）

淮船分蚁点，江市聚蝇声。
次韵徐秀才十首 其九
陈造（宋代）

钓湖鲙红鳞，斸山饭黄独。书生甘若饴，八珍不在目。

出处有馀裕，赑屃营寸禄。一舟指三径，不远傥许复。
离亭燕·一带江山如画
张昪（宋代）

一带江山如画，风物向秋潇洒。水浸碧天何处断？霁色冷光相射。蓼屿荻花洲，掩映竹篱茅舍。
云际客帆高挂，烟外酒旗低亚。多少六朝兴废事，尽入渔樵闲话。怅望倚层楼，红日无言西下。(红日 一作：寒日)
鲸背吟二十二首 其二 莺游山
宋无（元代）

崖倚波涛顶接空，黄莺游处树成丛。莫言山上人希住，多少楼台烟雨中。
和通判承议
彭汝砺（宋代）

水边人不到，吾与子同行。始见游鱼乐，时闻幽鸟声。

山如仁者静，风是圣之清。拟买扁舟去，江湖老此生。
寒山拾得赞
释月涧（宋代）

忘却自家心，却指天边月。更言无物比伦，分明话作两橛。

生苕帚，何不摵。
减字木兰花（和孔纯老送郑深道移守严州）
王之道（宋代）

金尊频倒。照坐梅花清更好。春到长杨。宠拜三公入郑庄。

月城两载。千里生灵蒙惠爱。舞彻歌词。并立新妆绿带垂。
四贤古风寿帅阃·和安老人
彭止（宋代）

煌煌王侯族，富贵甘如蜜。
飘飘不仙侣，翅举自蓬荜。
且如王子晋，玉笙吹已毕。
白鹤忽来寻，乘虚气何逸。
刘安振其后，飞腾闻举室。
微如鸡犬类，云间讵相失。
斯乃帝王孙，安在岩穴出。
至今和安老，千载与相匹。
沙土暨云阳，闻诸经所述。
此地可长生，得之养形质。
乃知朝市隐，胜彼山林日。
和平能毓气，安静常抱一。
号名岂虚假，是谓练形术。
焉用采昌阳，宁须苕芝朮。
从今列仙传，当续更生笔。
记蝎
顾清（明代）

读书心二三，耳闻窗蝎走。捲纸濡馀膏，火起蝎在牖。

抑首伏不行，翘尾若有候。人言蝎易得，此意殊未究。

怀毒乃忘身，祸起遂莫救。柳州怜蝮蛇，释械低予首。

因诗戒宵人，阴贼恒反受。
感旧诗，并叙
苏轼（宋代）

床头枕驰道，双阙夜未央。车毂鸣枕中，客梦安得长。

新秋入梧叶，风雨惊洞房。独行残月影，怅焉感初凉。

筮仕记怀远，谪居念黄冈。一往三十年，此怀未始忘。

扣门呼阿同，安寝已太康。青山映华发，归计三月粮。

我欲自汝阴，径上潼江章。想见冰盘中，石蜜与柿霜。

怜子遇明主，忧患已再尝。报国何时毕，我心久已降。
发齐安偶成
瞿汝稷（明代）

重华南狩时，九有诵光格。
帝子望不还，苍茫九疑碧。
天地寄寥廓，垒空寄大泽。
成毁真须臾，讵云靡穷极。
胡为垒中人，还竞昔人迹。
岁月闲鹑居，物华美鷇食。
夙驾非我驰，停鸾非我息。
去去莫夭阏，鹪枝运鹏翼。
木犀初发呈张功父又和六首
杨万里（宋代）

老子江西有故林，万松围里桂花深。
忆曾风露飘寒粟，自领儿童拾落金。
割蜜旋将揉作饼，捣香须记不经砧。
一枝未觉秋光减，灯影相看万簌沉。
偈颂一百一十七首
释绍昙（宋代）

秋菊铺黄，茱萸裛翠。
彭泽渊明，清吟浊醉。
一年一度赏东篱，蹉过重阳总不知。
因甚如此，逐物意移。
偈颂十四首
释印肃（宋代）

陇西达士重标立，万行圆明道果成。
举目含灵俱是佛，应无所住得其心。
吟社递至诗卷足十四韵以答之为梅水村发也
赵必象（宋代）

怀哉丈人行，四海空交游。
桃李不识面，一生慕荆州。
林下避暑
郭印（宋代）

行道遭三伏，流年当百殃。
舌乾元少味，体倦不安床。
逃暑少宽舍，沃焦无冷浆。
时依乔木下，俄顷得微凉。
代结客少年场行
鲍照（南北朝）

骢马金络头，锦带佩吴钩。
失意杯酒间，白刃起相雠。
追兵一旦至，负剑远行游。
去乡三十载，复得还旧丘。
升高临四关，表里望皇州。
九衢平若水，双阙似云浮。
扶宫罗将相，夹道列王侯。
日中市朝满，车马若川流。
击钟陈鼎食，方驾自相求。
今我独何为，坎壈怀百忧？
大觉高僧兰若（和尚去冬往湖南）
杜甫（唐代）

巫山不见庐山远，松林兰若秋风晚。一老犹鸣日暮钟，

诸僧尚乞斋时饭。香炉峰色隐晴湖，种杏仙家近白榆。

飞锡去年啼邑子，献花何日许门徒。
偶成
戴叔伦（唐代）

野水连天碧，峰峦入海青。沧浪者谁子，一曲醉中听。
纪怀并引 其九
温纯（明代）

繇郧入商于，驱车历木末。蜿蜒七百里，天近海疑括。

昆崙于此终，太华势相夺。坤厚信无疆，钟灵及辽阔。

姬历八百年，贤圣实超越。历代饶荃宰，宇宙任旋斡。

晚近忽荡潏，絪缊气疑脱。郁积端倪开，地维竟轩豁。

君子期法坤，厚德以载物。
山中老宿
释文珦（宋代）

云壑居来岁月长，千株松下一间房。
扫空心地苕花帚，熏彻根尘柏子香。
施法定应拈尘柄，接人曾不下禅床。
生缘已自都忘了，唯道西归有故乡。
高处厚先生信宿山中赋此却寄
夏熙臣（清代）

收拾看山眼，寻幽到敝庐。以君一日长，赠我十年书。

天外孤云合，雨中夜气疏。村醪刚半熟，不醉复何如。
中秋台看月
无可（唐代）

海雨洗烟埃，月从空碧来。水光笼草树，练影挂楼台。

皓耀迷鲸口，晶荧失蚌胎。宵分凭栏望，应合见蓬莱。
宿大贾村僧寮
李廌（宋代）

行过横烟杳霭中，低低茆舍绕蒿蓬。
譍门见客僧如鹿，席地围炉火自红。
隙壁射床千里月，破窗吟纸一川风。
仆夫密劝休安枕，闻道穿窬是主翁。
山阴道中
缪祐孙（清代）

山水越州胜，雅游逢早秋。峰高粗辨树，桥矮不妨舟。

未颖碧于剪，槿花红欲流。顾痴今在否，为画林塘幽。
次徐相公韵十首·老马
释行海（宋代）

瘦脊棱棱跨弊鞍，无骑北将服南官。
衰鬃不弁青丝脆，旧铁犹衔白沫寒。
料足雨催荣草长，蹄香春暾野花乾。
可怜骄骏今无用，羞见新驹学步宽。
冬青树引别玉潜
谢翱（宋代）

冬青树，山南陲，九日灵禽居上枝。
知君种年星在尾，根到九泉杂龙髓。
恒星昼霣夜不见，七度山南与鬼战。
愿君此心无所移，此树终有开花时。
山南金粟见离离，白衣人拜树下起，灵禽啄粟枝上飞。
和寄钱稷臣二首
王洋（宋代）

澹泊因缘亦破除，风情心绪尚贪书。
越山不作功名债，硬忍饥寒计不疏。
秋雨新霁游水北马上偶成
司马光（宋代）

秋色与秋声，萧然满洛城。
未霜林吉赤，新雨野风清。
水气侵肌冷，岚光刮眼明。
谁云景如画，但恐画难成。
依韵和师直晚步遍览五垅川
梅尧臣（宋代）

穷览川原胜，经行未厌频。
樵深但闻斧，谷暖自留春。
临水何妨坐，看云忽滞人。
谁家烟坞里，竹树远相邻。
从军行
陈羽（唐代）

海畔风吹冻泥裂，枯桐叶落枝梢折。
横笛闻声不见人，红旗直上天山雪。
京都
周权（元代）

水入金河滟玉虹，填街车马拥尘红。九重天近风云壮，万雉城高鼓角雄。

花底催朝冠佩列，酒边听曲绮罗丛。太平光景春台乐，物物薰陶圣化中。
罗蔚村孝廉 其二
林朝崧（清代）

识君名字自童蒙，当日骚坛拔帜雄。声价连城珍白璧，文章万选重青铜。

即今浪迹贫如洗，犹自狂歌气吐虹。我料鸢肩必腾上，西行莫惜醉新丰。
西江月
石孝友（宋代）

拽尽风流露布，筑成烦恼根基。早知恁早浅情时。

枉了教人恁早。

惜你十分撋就，把人一味禁持。这回断了更相思。

比似人间没你。
感怀二首
高翥（宋代）

行遍千山复万山，不应蜀道若为难。
数茎发向殊方白，一寸心为故国丹。
弓软臂无三斗力，杯深量欠十分宽。
粗豪到了非吾事，只盍家居度岁寒。
次韵侄溥到云南外家回
陈著（宋代）

二竹家传一发微，眼中难问是和非。
诗书事冷官符惞，韦布形和缯户肥。
儿戏仙楼空梦见，老过颠岭只愁归。
山溪亦有不平处，终日喧声水战矶。
借张山长韵呈方虚谷三首
杨公远（宋代）

幡然何事赋归来，领略黄山酬玉杯。
敲月几编虽满世，泽民一念未宜灰。
笑呼臞鹤梅边去，旋买寒花竹外栽。
襟度汪汪千万顷，眼青应为野人开。
【南吕】骂玉郎过感皇恩采茶歌　闺情_兰堂失却风
兰楚芳（元代）

兰堂失却风流伴，倦刺绣懒描鸾，金钗不整乌云乱。情深似刀刃剜，愁来似
乱箭攒，人去似风筝断。口则说应举求官，多因是买笑追欢。从今后鸳梦儿再休
完，鱼书儿都休寄，龟卦儿也休钻。离愁万般，心绪多端。芳草迷烟树，落花催
雨点，香絮滚风团。阳台上路盘桓，蓝桥下水弥漫。傍楼一傍一心酸，空忆当时
花烂熳，可怜今夜月团。
和袭美怀锡山药名离合二首
陆龟蒙（唐代）

鹤伴前溪栽白杏，人来阴洞写枯松。

萝深境静日欲落，石上未眠闻远钟。

佳句成来谁不伏，神丹偷去亦须防。

风前莫怪携诗藁，本是吴吟荡桨郎。
江行
赵崇森（宋代）

贪看湘江景，蓬窗手自扪。
沙陈鸟行迹，石带水流痕。
大树多遮庙，疏林间有村。
芦花自弥望，消得酒盈尊。
次韵虞叟九兄七月一日作
苏泂（宋代）

日月跳丸逝不留，吟蛩得意蜕蝉忧。
终更末伏应无暑，望见中元便有秋。
风爽气先青草动，雨凉心共白莲幽。
谁能跨鹤乘西颢，三十三天取次游。
登坛怀古
蒋其晖（清代）

落日瘦蔓隐，烟霭笼此丘。
诸侯何处去，仰叹已东流。
不忍登临远，独夜忆春秋。
清白不争春，零落香如故。
昭江寿曼公四十 其一
钱澄之（清代）

历岁逃荣守钓矶，可怜初度意多违！阁麻屡降中书诏，宫锦犹披学士衣。

报国身依丹极老，思亲泪逐白云飞！兴朝大政需公出，早办收京并马归！
野庵分题 和镇国闻笛
史浩（宋代）

碧溪浮月练光寒，一曲风传到枕前。应在南楼尽深处，玉梅飞坠学榆钱。
题高缙之剑室二首
陈造（宋代）

皇家威德憺遐荒，何物楼兰尚颉颃。
想见诗人欹枕处，云霄中夜有光芒。
桂隐纪咏四十八首 其二十八 沙际亭
张镃（宋代）

小楫轻撶去，无人伴此翁。午烟青一点，鱼虎出深丛。
夏日登信州北楼
李郢（唐代）

高楼上长望，百里见灵山。雨歇河珠定，云开谷鸟还。

田苗映林合，牛犊傍村闲。始得消忧处，蝉声催入关。
五言次韵和冲卿省直
沈遘（宋代）

省舍实褊迫，强分庭与轩。君看午热时，何异炊甑然。

内景虽屡清，外物苦益喧。浊河不足涤，当寻昆崙源。

顾身无羽翼，大叫不得前。却图须臾济，雪散和冰丸。

嗟我江湖人，胡为投此间。羡君富高兴，尚堪吟咏烦。
金人捧露盘（丙午钱塘）
罗志仁（宋代）

湿苔青，妖血碧，坏垣红。怕精灵、来往相逢。荒烟瓦砾，宝钗零乱隐鸾龙。吴峰越山献，翠颦锁、苦为谁容。

浮屠换、昭阳殿，僧磬改、景阳钟。兴亡事、泪老金铜。骊山废尽，更无宫女说元宗。角声起，海涛落，满眼秋风。
邵阳口路粗恶积雨馀泞难行
范成大（宋代）

平生春梦境，俛仰抚八极。湖南天尽头，梦亦未常识。

岂知多病身，今乃著脚历。山泉澄不清，崖土璺而赤。

坳堂滑胜油，累块硬逾石。贪夫一回顾，壮士三叹息。

不知清淑气，果复曾郁积。我岂鄙夷之，短咏聊一剧。
点绛唇 渔舟吹笛
陈霆（明代）

碧水澄秋，丝纶卷尽斜阳影。小舟维定。蓼岸西风冷。

横管孤吹，舟调无人听。长江静。眠鸥惊醒。冲入苍烟暝。
浪淘沙·风紧浪淘生
徐似道（宋代）

风紧浪淘生。蛟吼鼍鸣。家人睡著怕人惊。只有一翁扪虱坐，依著三更。雪又打残灯。欲暗还明。有谁知我此时情。独对梅花倾一盏，还又诗成。
次韵春雪
张扩（宋代）

春雪欺人转更豪，力如彊弩射吴潮。郢人有恨翻新曲，蜀客无襦忆旧谣。

户外莫誇盈尺好，沙头已作浅痕消。诗成忍冻话年少，愁杀衰翁不自聊。
卧疾，答刘道士
钱起（唐代）

白露蚕已丝，空林日凄清。寥寥昼扉掩，独卧秋窗明。

宝字比仙药，羽人寄柴荆。长吟想风驭，恍若升蓬瀛。
取桃花一枝插瓶酬以二十韵
郭之奇（明代）

谁使幽栖日，能分天外春。倾城应有待，入室那无因。

江叶终迎应，溪花久忆晨。销红迷远路，洗绿愧芳津。

相映门何在，求源洞几沦。尚留馀态惹，肯俟落英频。

折柳迟同调，寻梅偶得邻。遥从千树艳，独取一枝新。

预敛烟光色，全收世俗尘。含情多未发，小喜忽横陈。

活影谁堪捉，残愁自可匀。轻匀浮粉面，细点薄胭唇。

巧倩非关笑，低蛾漫学颦。倚怀初似怯，移眼乍疑嗔。

永令游蜂隔，姑容梦蝶亲。明窗供赏叹，素几出精神。

幸免封姨妒，甘依君子贫。苗条诸意满，宁淡寸心真。

求友来斯物，离群莫怨人。便宜生死共，岂但悴荣均。
次韵子中修撰塔院题竹
郭祥正（宋代）

不是集仙来咏竹，更谁能继紫微吟。看随霜雪终吾老，寄语锄犁勿见侵。

欲把一竿垂直钓，更须十亩广清阴。萧郎妙笔堪图写，添入蓬莱第几岑。
和玉车见约事竣各便道省觐兼订复命之期先此惜别集杜三首 其一
唐伯元（明代）

忽漫相逢是别筵，南游花柳塞云烟。匡衡抗疏功名薄，张旭三杯草圣传。

万里秋风吹锦水，一行白鹭上青天。明光起草人所羡，复道重楼锦绣悬。
代父送人之新安
陆娟（明代）

津亭杨柳碧毵毵，人立东风酒半酣。
万点落花舟一叶，载将春色过江南。
春晚绿野秀诗
王禹偁（宋代）

雨过川原上，凝眸送晚春。
韶光销欲尽，野色望来新。
天末迷蓝嶂，江湄乱麴尘。
重杨难认影，幽鹭莫藏身。
远接天开幕，晴和草展茵。
明时四郊静，凌乱踏青人。
开原八景 其二 塔山曙色
戴梓（清代）

寒星明灭戍楼空，地近扶桑得早红。无那浮屠不系日，催人白发又来东。
寿陈参政宗理母 其二
韩雍（明代）

白发萱堂近九旬，喜逢初度乐无垠。橙黄橘绿秋将暮，桂子兰孙孝愈纯。

明主有恩封诰重，高年无恙赐袍新。人间盛福应全备，遐算还期至大椿。
临江仙·客睡厌听深夜雨
吴翌凤（清代）

客睡厌听深夜雨，潇潇彻夜偏闻。晨红太早鸟喧群。霁痕才着树，山意未离云。
梅粉堆阶慵不扫，等闲过却初春。谢桥新涨碧粼粼。茜衫毡笠子，已有听泉人。
园树有巢鹊
庞尚鹏（明代）

绿树连霄汉，幽栖羡一枝。托身忘偃蹇，集木识安危。

云暗归巢早，天寒出户迟。名园修健翮，不使弋人窥。
子羽金陵寄红桥诗（七首）
张红桥（明代）

残灯暗影别魂消，泪湿鲛人玉线绡。
记得云娥相送处，淡烟斜月过红桥。
程侍御载道奉使便省
罗玘（明代）

钟山云落吴山雨，夜夜书灯唤子眠。官肯清贫终得计，老同封爵即为仙。

偶然乌府风霜客，行到苍苔杖屦边。候吏街头任沽酒，门前已卸晓骢鞯。
赠禅师
薛能（唐代）

嗜欲本无性，此生长在禅。九州空有路，一室独多年。

鸣磬微尘落，移瓶湿地圆。相寻偶同宿，星月坐忘眠。
四知篇 其三 盱眙李大保惟寅
胡应麟（明代）

于戏战国后，永绝原尝风。五侯洎七贵，纨裤矜豪雄。

岐阳本懿洎，带砺盟元功。惟寅奋甲胄，巨笔如长虹。

英英楚游集，弱冠推文通。明霞传两颊，皎日流双瞳。

亭亭古玉树，百尺悬苍空。腾身起宿卫，帝梦来飞熊。

晨趋景阳漏，夕儤承明钟。馀晷辄赋诗，高吟月朣胧。

前镳逐济上，后乘驰江东。丰姿寄朗润，句格谐纤秾。

怜才实天性，下士惟谦冲。门庭盛交际，轩车沓云鸿。

倾心放崇伯，握发模姬公。八荒并九域，踊跃归樊笼。

涓流赴溟渤，尺土依衡崧。逡巡抱一艺，畴不怀登龙。

尤欣礼寒素，率土皆吾宗。华名噪远近，帝眷弥优崇。

陪京借管钥，瓜步罗艨艟。江流照横槊，彻底莹青铜。

长驱白门道，夹路停花骢。车前八驺列，一笑卑王融。

夜登凤凰台，谑浪青莲翁。糟丘亘阡陌，云车盍相从。

朱旗闪碣石，七萃提兵锋。貔貅八十万，操戈候元戎。

月支奉旧朔，日本祈新封。狼烟绝张掖，猎犬回居庸。

胡床挟僚幕，羽扇摇清风。当筵尽珠履，金钗错帘栊。

时邀四方客，大集华阳宫。纤腰舞静婉，艳曲歌玲珑。

慈恩结永夏，景福逃残冬。西山四百寺，寺寺悬诗筒。

贤劳动当宁，宠渥流宸衷。勋阶埒师保，晋接何从容。

三朝宪吉甫，文武攀宗工。登坛两突兀，推毂双穹窿。

安危系中国，绝徼传精忠。有如汾阳令，华夏叨帡幪。

蛇分匣宝剑，鸟尽韬良弓。参差薏苡谤，一夕流丹彤。

欣然释重负，长啸还隆中。青门种瓜地，五色开蒙茸。

闭关却人累，习静眠高舂。食经减何胤，饮量增卢仝。

交游遍宇内，若个娱幽悰。维余二三子，旦夕携孤筇。

伊余夙邂逅，丱角游新丰。当涂一倾盖，拍手呼终童。

名篇诵池草，绣句翻江枫。君能汰礼法，余亦忘疏慵。

深盟三十祀，胶漆盘心胸。河梁剧酬倡，流水鸣丝桐。

将因毕婚嫁，把袂寻韩终。云胡玉棺下，冉冉移空同。

死生竟长诀，去住殊匆匆。河山夐犹昨，九原邈难逢。

虚堂翳图籍，别牖扃笙镛。天池涸大泽，日观颓孤峰。

千秋信陵谊，百代临淮踪。吞声遍韦布，饮泣环章缝。

佳城甃白石，马鬣浮苍松。灵虬逝天末，泪目悬孤蓬。

隽声逮嗣服，兰桂逾芊葱。君看白雪调，奕世标芙蓉。
范景仁紫微见过亦谒不遇道上逢之
梅尧臣（宋代）

朝游翔凤池，暮直中书省。
无由见颜色，况乃当畏景。
退朝八月朔，因得修造请。
高闳一何新，未归闾巷静。
版刺留姓名，不遑伫轩屏。
驱马返我庐，道逢驺从整。
敛辔莫敢行，顾望立俄顷。
还家稚子言，有车来炳炳。
传是紫微人，将回犹引领。
如何互相乖，徒自想形影。
更待秋风高，缓步时往省。
高宗郊祀前朝享太庙三十首 其二十 文舞退、武舞进用《正安》。
郊庙朝会歌辞（宋代）

八音谐律，缀兆充庭。进旅退旅，肃恭和平。盛荐祖宗，灵监昭升。

象功崇德，遹观厥成。
郑国太挽词四首 其一
张纲（宋代）

五福兼全举世稀，庭闱早日见清规。应期千载生公辅，掩迹三迁号母师。

汉魏疏封华国史，蘋蘩遗德继周诗。年年只说重阳近，无复黄花酒一卮。
壮士篇
张璨（明代）

腰怀七尺剑，思欲从沛公。
项籍妇人仁，不足与成功。
乾坤动杀机，惨淡斗蛇龙。
纵观天下势，形胜惟关中。
据险临诸侯，孰敢当吾锋。
古来豪杰士，不识刀与弓。
良平真壮夫，筹画在心胸。
樊灌鹰犬劳，萧何为发踪。
君看帷幄里，实有万夫雄。
寄刘季恭
邓雅（元代）

何君岩上凉如水，曾与弹琴坐石床。夜久松风吹鬓发，月高花露湿衣裳。

别来每记当时乐，老去终非少日狂。何日重寻旧游处，洞仙频约醉壶觞。
与子仁登天柱冈，过胡家塘蒪塘归东园四首
杨万里（宋代）

数间茅屋傍山根，一队儿童出竹门。
只爱行穿杨柳渡，不知失却李花村。
昭武太守王子文日举李贾严羽共观前辈一两家
戴复古（宋代）

诗本无形在窈冥，网罗天地运吟情。
有时忽得惊人句，费尽心机做不成。
偶成 其九
李流谦（宋代）

眼入平芜隔暝霞，有兄官满未归家。三人兄弟仍三处，指点飞鸿一叹嗟。
舣舟龙游
赵蕃（宋代）

縠波亭下一维舟，小对秋风梳白头。
欲赋新诗欠时体，江河万古叹风流。
梅二首
王洋（宋代）

隔阔已经岁，相逢不置辞。
情如淡交久，处士合吟诗。
次韵酬梵天阇梨
释智圆（宋代）

数峰残雪对闲门，世态悠悠莫可论。
静室禅馀忽相忆，划灰孤坐到黄昏。
寒拾赞
释道璨（宋代）

苍崖锁寒色，题目分明极。
无端书两字，划地失平仄。
颺却笔，放却墨，
一句了然超百亿。
十三四用喜雪韵四首 其二
吴潜（宋代）

瑞气应缠牛女虚，坐令三白历家书。竹寒不用歌周末，粟腐行将纪汉初。

蟠际混同能广大，方圆成就更通疏。狐猿夜半疑天晓，叫起攀林挂树狙。
牧童辞
张玉娘（宋代）

朝驱牛，出竹扉，平野春深草正肥。暮驱牛，下短陂，谷口烟斜山雨微。

饱采黄精归不饭，倒骑黄犊笛横吹。
酬乐天劝醉
元稹（唐代）

神曲清浊酒，牡丹深浅花。少年欲相饮，此乐何可涯。

沉机造神境，不必悟楞伽。酡颜返童貌，安用成丹砂。

刘伶称酒德，所称良未多。愿君听此曲，我为尽称嗟。

一杯颜色好，十盏胆气加。半酣得自恣，酩酊归太和。

共醉真可乐，飞觥撩乱歌。独醉亦有趣，兀然无与他。

美人醉灯下，左右流横波。王孙醉床上，颠倒眠绮罗。

君今劝我醉，劝醉意如何。
放生池
王十朋（宋代）

畏死贪生物我同，仁心要在扩而充。江湖鱼鳖知多少，尽在恩波浩渺中。
念奴娇
郑域（宋代）

素肌莹净，隔鲛绡贴衬，猩红妆束。火伞飞空熔不透，一块玲珑冰玉。破暑当筵，褪衣剥带，微露真珠肉。中心些子，向人何大焦缩。

应恨旧日杨妃，尘埃走遍，向南闽西蜀。困入筠笼消黯搅，香色精神愁蹙。赖有君谟，为传家谱，不弃青黄绿。到头甜口，是人都要园熟。
赠洪道人圆定
刘克庄（宋代）

道人三昧力，手阅几岩砖。
既用功追琢，何忧质得坚。
玉因石攻美，月以斧修圆。
非遇良工剖，陶泓不受镌。
挽吕东莱先生 其三
宋天则（宋代）

设心何正大，所乐得群英。文妙云龙变，经谈日月明。

精觕无间断，小大各圆成。长育恩难报，攀号自失声。
送崔五太守
王维（唐代）

长安厩吏来到门，朱文露网动行轩。黄花县西九折坂，

玉树宫南五丈原。褒斜谷中不容幰，唯有白云当露冕。

子午山里杜鹃啼，嘉陵水头行客饭。剑门忽断蜀川开，

万井双流满眼来。雾中远树刀州出，天际澄江巴字回。

使君年纪三十馀，少年白皙专城居。欲持画省郎官笔，

回与临邛父老书。
乞金鱼词
崔日用（唐代）

台中鼠子直须谙，信足跳梁上壁龛。倚翻灯脂污张五，

还来啮壁报韩三。莫浪语，直王相。大家必若赐金龟，

卖却猫儿相报赏。
乙丑孟秋下旬四日杨中丞绝命诏狱是夜初昏时
顾大武（明代）

十叶山河一线悬，老成只手欲回天。
杀身岂足辞臣责，长绕精诚紫极边。
寓斋
史尧弼（宋代）

庄生十九言，妙处如筏喻。
我欲问公居，公心无所住。
阇黎从上人予往年香火院学徒也去之天竺益求
毛滂（宋代）

世外忘家子，归来谁与游。
烧香如意夜，茹菊钵孟秋。
独节已萧冷，诸缘应罢休。
渡江闻道日，少为故山留。
次韵胡教授送行诗
韩淲（宋代）

小作高溪泛，滩光又满眸。新春才两日，残岁忽扁舟。

契阔思良觌，吟哦合共游。掀蓬闻送句，一片雨初收。
游马蹄寺
高元振（宋代）

马蹄明代寺，遗址话当年。古刹分南北，沙门辨汉番。

莲台生妙谛，粥钵衍真传。白塔层凌汉，红崖半插天。

烟尘迷野舍，香火结林禅。柳密莺流转，松高鹿傍眠。

泥金熔象法，石碧挂龙泉。绝顶登临望，云山曲曲攀。

前明遗旧寺，石印马蹄坚。古洞盘旋凿，奇崖磊落悬。

飞沙迷曲径，滴水觅神泉。塔险连云汉，峰危接雨烟。

番林千百树，佛界卅三天。姊妹名山在，袈裟妙道传。

门深无俗客，禅静不知年。清代崇有礼，犹留胖栗缘。
颂古二十一首
释心月（宋代）

宗门中令嗣，合眼坐禅处。
平地打毬子，急须著眼觑。
两挑挑得上，三筑筑不住。
筑得住依前，辊向毬门去。
秋怀集古句四首 其三
黄佐（明代）

挥杯劝孤影，孤影中自恻。浊酒且自陶，为君长叹息。

青苔依空墙，芳尘凝瑶席。感叹何时平，含情弄柔瑟。

遗响飞青天，青天何历历。云霞妆夕霏，回风吹四壁。

君怀良不开，冰玉徒贞白。
初入太湖
陈舜俞（宋代）

东南有具区，三万六千顷。
百川之雄伟，咸池借溟涬。
玉堂在其下，莫知日月永。
鸱夷昔不返，肯顾市朝请。
素怀邈已劳，孤泛此方逞。
刺沙出林荒，度浅动苹荇。
渐尽行渐远，湾转势弥迥。
疑非地可载，直与天作镜。
青空四垂幙，乱山不能屏。
淼茫白鸟行，浩漾好云影。
逻呼十桨急，罛横九帆并。
霁中波有光，风后浪犹猛。
澎湃闻乍怄，抛磕内还省。
我量觉蹄涔，此身实萍梗。
渊神慄寒肌，浸气飘素领。
观澜念往术，濯缨悼前眚。
未能追高谢，且以卒流景。
吟非夸独清，济乃仗中静。
寄谢洞庭君，终来老鱼艇。
赠韦处士，六年夏大热旱
白居易（唐代）

骄阳连毒暑，动植皆枯槁。旱日乾密云，炎烟焦茂草。

少壮犹困苦，况予病且老。脱无白栴檀，何以除热恼。

汗巾束头鬓，膻食熏襟抱。始觉韦山人，休粮散发好。
晓起
范成大（宋代）

帘额绣波荡漾，烛盘红泪阑干。
梦里五更风急，愁边一半春残。
扈从春际上陵四首 其四
于慎行（明代）

六龙回驭苑西天，湖上春阴敞御筵。山绕离宫金作嶂，水依行漏玉为泉。

骖騑满路花香里，灯火薰霄树影边。百里昆明连太液，铙歌九部引龙船。
周和叔通判雪寒索酒戏用来韵以将朋尊
陈傅良（宋代）

持杯虽念故人寒，欲予还不似印刓。
此债岂应行处有，麯春何日寄云安。
和常父望湖
孔平仲（宋代）

深湾谓无风，试向江头望。混混过新潮，峨峨起层浪。

前骧复后踊，极力不相让。踣落皆有声，摆触颇用壮。

游龙出鬐鬣，怒马轩颈项。纷纶白雪外，叠去不知向。

势将银汉接，高与海门抗。吴城挂水墨，越估增怊怅。

我欲绝横流，忠信固可仗。丈夫七尺躯，鱼腹岂易葬。

缅怀冯河戒，舣棹未敢忘。夜梦大樽浮，东行视溟涨。

入宫谒阳侯，举袂揖伍相。问其孰呼吸，乃使此倔强。

谢云天所为，兹语吾恐妄。却欲诘苍苍，无梯不能上。
十三日蓟州早发
赛尔登（清代）

边城晓色耐人看，六月岚光著体寒。舞鹤楼中好风景，十年前此驻征鞍。
郑佥判取苏黄门图史园囿文章鼓吹之语为韵见贻辄复赓载 其一
方岳（宋代）

挂冠与结绶，孰者为良图。忍贫殊亦难，乃有山水娱。

一官落世网，耳目皆非吾。以此裁量之，回也终不愚。

茅屋八九间，左右瓜芋区。旋篘薄薄酒，美如步兵厨。

醉中天地宽，渺视驺侏儒。六合日清旷，吾道宁榛芜。

何幸𤱶亩间，身亲见唐虞。不学张季鹰，秋风但莼鲈。
淳熙六年春帖子词 其二
崔敦诗（宋代）

今岁韶光好，年中两见春。馀寒九日在，芳意一朝新。
大隐坊。崔从事郧以直隳职
孟郊（唐代）

古人留清风，千载遥赠君。破松见贞心，裂竹见直文。

残月色不改，高贤德常新。家怀诗书富，宅抱草木贫。

安得一蹄泉，来化千尺鳞。含意永不语，钓璜幽水滨。
白露日桂花开次张一高韵
陶宗仪（明代）

池上曾轩日夜开，天垂银汉洗浮埃。岩花初见丹英吐，节候新交白露来。

细细古香吹小榻，瀼瀼清气落深杯。蟾宫此夕知何夕，老子神游不用猜。
折桂令·春情
徐再思（元代）

平生不会相思，才会相思，便害相思。
身似浮云，心如飞絮，气若游丝。
空一缕余香在此，盼千金游子何之。
证候来时，正是何时？灯半昏时，月半明时。
留别八首和徐幼眉大令必观见赠韵 其七
周凯（清代）

蔡生才调解吟诗，惜别匆匆系别思。学行要遵先辈录，科名须及少年时。

东山温饱非初志，北海疏狂惜大儿。但祝秋高鬐鬣壮，龙门烧尾顺风吹。
舟行书事，寄杭州崔员外
姚合（唐代）

张颐任酒浇，开眼信花烧。旧国归何滞，新知别又遥。

夜行篙触石，晚泊缆依桥。若未重相见，无门解寂寥。
挽亡弟豫九制参诗
高斯得（宋代）

山园有佳树，生处本同枝。客土何年异，孤根两处移。

西栽种岭何，东植霅溪湄。君壮方逢世，吾衰久忤时。

丘园甘寂寞，门户倚扶持。乘障能名著，参筹婉画奇。

平生境虽顺，末路数终奇。屡厄枭鸣暴，仍遭马踶危。

客魂翔寓里，旅榇出京师。雁泽羁孤影，鸰原踯躅悲。

殚予暮光景，恤汝众孤嫠。临穴万行泪，九原知不知。
官居戏咏
陆游（宋代）

城头闲倚一枝藤，病起清羸不自胜。
衙鼓有期催晚坐，绦铃无赖唤晨兴。
爱书习气嗟犹在，寡过工夫愧未能。
寂寞已无台省梦，诸公衮衮自飞腾。
赠洛中焦右伯文兆
董其昌（明代）

雄藩河朔带澶渊，右辖勋名两地传。菡萏风清沙际路，萑符电扫泽中烟。

大夫雅善登高赋，游子秋停苦雨篇。见说圯桥多秘授，行应执契静三边。
桂江舟中读谢在杭集却寄
邓云霄（明代）

瀹茗新烹第一泉，泠泠漱齿诵瑶编。却疑桂水乘槎客，忽入波斯载宝船。

顾盻中原多下驷，凭陵大国少先鞭。长驱此日逢勍敌，与汝平分半壁天。
梅花集句 其一一六
李龏（金朝）

玉为风骨雪为衣，瘦倚疏篁不解肥。绝涧断桥幽独处，夕阳长送钓船归。
题祁榕湾别号
李秉同（明代）

水色榕阴一味清，道人应为寄閒情。只须翠幄疑彭泽，那用红霞认武陵。

酌酒放歌寒玉涌，倚蓬长笑碧云生。乾坤此景无人会，明月何时一棹横。
暇日饮酒辄用靖节先生韵积二十首 其十三
俞德邻（宋代）

百年三万日，已入桑榆境。沈醉复几时，而令终日醒。

爰丝饮亡何，此事要心领。有锥姑处囊，无用求脱颖。

雾豹亦何辜，伤生在文炳。
龟父国宾二周丈同游谷帘三首
王阮（宋代）

万斛跳珠撒一空，水晶光透影玲珑。
篮舆不是归来早，安得携瓶到此中。
羹莼
方岳（宋代）

烟雨中间几白鸥，藕花菱叶小亭幽。
紫莼共煮香涎滑，吐出新诗字字秋。
林和叔山园九咏·娱老
姜特立（宋代）

老来何事可娱嬉，堂枕崔嵬瞰绿漪。
自有山光并水色，不须花貌与蛾眉。
行通善友求颂
释正觉（宋代）

明白家风月洗霜，道人寒夜坐绳床。
安身谁效兔三窟，返照自如龟六藏。
疑若蛇弓蟠酒醆，妙同蜂蜜得华房。
默游宛转臻元极，虚廓无涯步大方。
古诗九章赠别郑同夫·其九
刘崧（元代）

昆崙九千仞，浩荡不可期。
九州行无穷，会有相逢时。
执手不忍别，赠子双琼枝。
交道愧苟合，素心谅难知。
油油山上云，冉冉无定姿。
松柏生涧壑，贞性终不移。
天寒白日暮，秋风动江蓠。
怅然道路远，何以慰所思。
马鸣城北门，长揖从此辞。
但知行者乐，讵知留者悲。
绝句二首 其二
严羽（宋代）

梅花树树搅离心，寒重驼裘雪片深。诗思飞来驴子上，小山丛桂待君吟。
绮寮怨 寒食
陈洵（清代）

骤暖花熏人醉，絮绵吹又多。看尽日、变几阴晴，闲风景、恁费消尽。

斜阳家家树色，鞦韆外、梦迹尘艳波。念谢堂、客燕无聊，飞来晚、怅失人世何。

淡淡故山睇蛾。旗亭事去，无因更遣颜酡。病榻维摩。

有园菜、与寒锉。青烟汉宫流恨，渐迤逦、到修萝。鹃声泪和。

愁红怨紫外，生寸荷。
湖山十景·段桥残雪
王洧（宋代）

望湖亭外半青山，跨水修梁影亦寒。
待伴痕边分草色，鹤惊碎玉吸阑干。
见燕
吕汝玉（清代）

清风巷口板桥西，燕子池塘此寄栖。春雨又逢挑果节，画梁重寄落花泥。

经年别诉曾相识，满壁诗留是旧题。更好双飞林绝处，红墙新筑绿杨溪。
从禅人
释绍昙（宋代）

临济阴凉树已枯片无霜叶拥禅趺。儿孙不解浇培得，
翫作山门境致图。
江行无题一百首 其二十二
钱珝（唐代）

登舟非古岸，还似阻西陵。箕伯无多少，回头讵不能。
朝盘二首 其一
周紫芝（宋代）

郭索何人捕草泥，朝盘新见玉团脐。却思烟雨江南夜，红火青蓑入稻畦。
文江八景 其四 字水拖蓝
邹元标（明代）

风行水上字如云，秀撷千山韵不群。岂是地灵呈象数，故开宝篆兆人文。
腊日喜雪
张伯玉（宋代）

腊雪常闻百厉销，今年腊日雪飘飘。
山公预喜明年熟，擘画开春买酒瓢。
一松二槐歌过刺蘼园作
沈季友（清代）

翠龙怒飞食云气，横眠斜挂直到地。一夜孤吟吼风瀑，顿使山亭有秋意。

霜皮铁干几十围，生时岁月那能记。五粒新香饲白鸾，一枝古雪缠红荔。

旁有两树青夹街，盘盘双绾郁不开。兔目鼠耳如覆幄，鼓柯振翼凉飔来。

缤纷翠架留夜月，错落锦石铺春台。有此一松二槐散晴绿，十日坐卧颇不俗。

令人爱杀刺蘼园，曲径间扉成小筑。兴来长啸弄酒船，毛闲森森爽两目。

昭王台下飘零人，博得狂歌意良足。
少年
钱中谐（清代）

少年游侠五陵豪，意气如云照锦袍。寒锁画楼封豆蔻，春回别馆醉葡萄。

惯抛金弹飞黄捷，学舞龙泉太白高。行乐不须辞秉烛，朱门台榭易蓬蒿。
宫词
宋白（宋代）

白莲亭下柳垂丝，正是春波涮马时。
宫女隔花相倚看，如龙步骤出涟漪。
句
章望之（宋代）

是水为佳境，中城枕碧湖。
楼台万室近，物象几州无。
玉龙山
沙琛（清代）

东下汲州岭，明光炫烟霭。雪山直北来，挂影青天外。

前峰如卓圭，信桓翼其背。陂陀递回峰，三英复西萃。

联岭侧东出，渐远势如坠。屹崒百千重，集锐丛旌旆。

晶莹四无薄，玲珑错苍翠。隐隐金沙峡，盘折郁深邃。

雪水涌长江，布润孰斯大。固宜天地构，有此巨环丽。

河伯骇望洋，夏虫语冰怪。彷徨汗漫期，奇绝兹游最。
句
刘名世（宋代）

槐影已高公事少，蒲鞭不试讼庭閒。
和邵蕊宫立秋雨窗即事原韵兼寓感怀 其一
汪新（清代）

𩄡𩆷细雨散丝明，应节庭梧已作声。差喜暑阑三伏尽，便看秋至十分清。

垂帘坐处琴书润，步屟吟余苎葛轻。又是年时刚过半，客怀无藉梦魂惊。
山店松声二首
杨万里（宋代）

松本无声风亦无，适然相值两相呼。
非金非石非丝竹，万顷云涛殷五湖。
登彼公堂燕贡士 其四
陈襄（宋代）

登彼公堂，鸿飞戾止。君子燕湑，维其不已。
和先师宏智和尚五转位颂 秦宫照胆寒
释慧晖（宋代）

岩房阒寂冷如冰，妙得冥符处处灵。转侧依忘功就位，回头失却楚王城。
蓦山溪 寄题听枫园，和彊师酬叔问韵
杨玉衔（清代）

词仙卜筑，例远尘嚣市。吟罢古藤阴，下沧洲、琴携绿绮。

白沤波暖，吟侣集江鸥，樵风径，蕙风天，空谷跫然喜。

霜虹钟讯，惯泊枫樯地。唱到折红梅，满吟壶、楚声能继。

听风听水，卸却素馨帆，五柳侧，四桥边，又办听秋计。
李端叔自金陵如姑溪寄之五首 其三
释德洪（宋代）

数叠夕阳秋巘，雨馀眼力衰时。可是招要归思，故应酝造新诗。
次韵储检法送行
项安世（宋代）

别去动经年，相过但旬日。
会心能几何，欢意忽已失。
何年岘山能，此主复此客。
官回便重到，我齿已半百。
侍立四颜红，岂有今日色。
坐中六七子，星散那再得。
念之意已动，况此真远役。
秋风洞庭岸，落日贾傅宅。
主人九霄上，怅望云雨隔。
回首叫苍梧，知予正愁寂。
赠豁轩社弟
林朝崧（清代）

西山吹帽枕山行，曾访元方好弟兄。别后又惊九秋半，到来深盼二难并。

词坛有约嗟离合，往事重谈感死生。今夜月泉人满座，愿君诗酒尽欢情。
赋得妓
陈子良（唐代）

金谷多欢宴，佳丽正芳菲。流霞席上满，回雪掌中飞。

明月临歌扇，行云接舞衣。何必桃将李，别有待春晖。
释闷
赵友直（宋代）

槛外山花照眼明，独怜幽抱向谁评。因寻乐处诗为友，欲破愁城酒作兵。

歌罢倦吟多少句，醉馀强进两三觥。春光容易催人老，莫把污名玷此生。
锦湖新亭告成宸翰大书水村二字以落之二诗辄
刘克庄（宋代）

自说秋毫尽帝恩，煌煌曦画照乾坤。
偶留佳客常投辖，怕碍游人不设门。
枕曲先生传醉种，咏梅处士有诗孙。
何须更羡东西陕，君管南村我北村。
四面山午饭澡雪尘土往太湖二首 其一
王之道（宋代）

白沙浥夜雨，苍松弄朝日。清风满行路，骎骎马蹄疾。

溪声静如漱，岚翠浓欲滴。我岂山中僧，前身饱游历。
挽朱侍郎
王柏（宋代）

渺渺康湖水，峨峨蜀野山。
是翁元不死，蜕骨此中间。
草木券台绿，莓苔翁仲斑。
白云伤北望，清泪更潸潸。
和紫虚丹房二十首 其四
程通（明代）

帘底微风扇底招，飘然逸思共迢遥。功名争及青年立，诗酒休将白昼消。

骐骥超群终泛驾，鹍鹏得志便摩霄。昔人曾惜分阴去，好把膏油继晷烧。
题赵丞瑞薏苡图
吕本中（宋代）

甘泉殿中芝九茎，不与百草同条生。当时祥瑞已稠叠，薏苡亦未来争衡。

汉星不容矍铄翁，此物不与明珠同。尔来万物更变化，薏苡宁甘死荒野。

故遣根苗霜雪白，炯若微月来清夜。赵郎好事古亦无，俯拾傍观尽图画。

画师不辞粉绘费，遇时亦得千金价。君不见古来异瑞与奇祥，何曾不致南宫下。
满庭芳
陈栎（元代）

偻指中秋，齐头十日，后庚玉兔初弦。当年此际，天地恰生贤。

自旦骎骎至望，清咏永、翻胜规圆。高挂在，碧梧山上，清绝绿生烟。

怀中梧月照，天知心事，铢视貂蝉。彩衣无价宝，乐自无边。

此去古稀近也，长生箓、世世相传。慈萱侧，金杯满泛，梧月吸年年。
紫极宫
王镃（宋代）

拜章台上月如霜，云湿阑干面面凉。
道士醮归秋夜净，满身薰得紫藤香。
七兄以诗相迎次韵
周必大（宋代）

昔作匆匆去，今成缓缓归。
江山苦招隐，鸥鹭信忘机。
已分渔舟老，还思雁序飞。
天公知客意，帆饱水生肥。
送归中丞使新罗
皇甫冉（唐代）

诏使殊方远，朝仪旧典行。浮天无尽处，望日计前程。

暂喜孤山出，长愁积水平。野风飘叠鼓，海雨湿危旌。

异俗知文教，通儒有令名。还将大戴礼，方外授诸生。
汉宫春（次方时父元夕见寄）
赵以夫（宋代）

投老归来，记踏青堤上，三度逢君。寒窗冷淡活计，明月空尊。红红白白，又一番、春色撩人。谁信道，闲中天地，园林几见成尘。

今夕偶无风雨，便满城箫鼓，来往纷纷。鳌山宝灯照夜，罗绮千门。珠帘尽卷，看聘婷、水上行云。应自笑，周郎少日，风流羽扇纶巾。
人日晴明
杨旦（明代）

海宇占人日，晨光放晓晴。云容风外敛，山色日边明。

灾沴消今岁，清平幸此生。乘除天意在，次第望秋成。
次韵侄端臣晚行南溪
范浚（宋代）

幽草转溪路，瘦藤扶我行。鯈鱼知有乐，鸥鸟共忘情。

嵂崒望中色，𨊵辀何处声。赏心成朗咏，巢鹤不须惊。
诸公见和次韵呈郑舜举国录瑞伯仙尉
陈棣（宋代）

冠佩追随倏半生，每怜萧艾倚兰英。
开怀共醉酒贤圣，得句宁兰诗父兄。
天赋君才行有用，人言我拙坐无成。
登填已拜风骚将，谁敢区鸫踵孟明。
定林寺
家之巽（宋代）

六籍工夫四海名，太平底事竟沉沉。
裕陵一去何年再，长使时贤泪满襟。
菩萨蛮 元宵雪月有怀
许传妫（清代）

连宵冻透鸳鸯瓦。花放九枝不易谢。云髻巧妆梳。缠头细马驮。

六街如鼎沸。明月团圞里。不肯下楼台。笙歌处处催。
行住坐卧三十二颂
释印肃（宋代）

主宾交接未开言，便过茶汤应口边。
察理聆音非外物，结他欢喜万千年。
冈州友人致北到山药诸种行园视植
欧大任（明代）

艺竹成楥一亩居，于陵隐矣更何如。欲投白社难忘酒，只对青山不著书。

溪灌诸蔬为老圃，门垂五柳自吾庐。玉延莫报来禽帖，日可霜林出荷锄。
故枢密郑公挽词 其三
韩驹（宋代）

忆昔平原客，曾叨十九人。怀沙正愁苦，负土更悲辛。

册府三年滞，枢庭一见新。今来挥涕泪，为国惜良臣。
杂诗六首 其六
刘挚（宋代）

至人有神游，坐凌八荒邈。一息如鹏图，万里御羊角。

蒿莱彼频频，晨夕自喔喔。仙人乔与松，谁云不可学。
书宋史密都统
蒋葆元（清代）

抚州城外进贤坪，上将星摇惨淡明。赴死敌犹称壮士，捐生节岂愧完人。

忠臣儿痛市行乞，都统子听人问名。铸铁难消开阃罪，江潮怒作不平鸣。
晚兴
韩淲（宋代）

林蝉动微暑，风影摇东轩。山近郁巃嵷，涧长泻潺湲。

闭关诵古书，时时一逢原。抚卷得闲乐，老境俱忘言。
秋雨书事
张耒（宋代）

荏苒岁云暮，空山朝夕阴。
可堪连日雨，并作晚秋霖。
萧飒三川合，凄凉八月深。
衰荷啼卧水，怨叶泣辞林。
径滑蓬蒿长，庭荒苔藓侵。
远声连促织，疏滴和清砧。
灯暗残更梦，闺寒向晓衾。
沾衣贫路客，啼苦失巢禽。
天接岗峦近，云连草树深。
川容千仗肃，溪力万艘沉。
红湿梨垂颊，黄沾菊破金。
苑荒怀古恨，楼远望乡心。
碧涨池中浪，青藏云外岑。
客城阴磷走，败舍湿蜗寻。
骑省惊衰飒，荆州叹滞淫。
恨饶经暑扇，冷入补衣针。
懒学书高阁，驱愁酒细斟。
离忧殊未阕，怅望一长吟。
自宝峰还过长坑涧谷胜绝处
李彭（宋代）

㶁㶁水循涧，悠悠山放云。关河元未远，境界有谁分。

幽树花无赖，轻鸥声念群。个中须著句，传与世间闻。
南徐买舟将归
卫宗武（宋代）

风雨连朝思黯然，山迷宿霭水迷烟。
一年春事少閒日，半月客程逢漏天。
喜涉鲸波返江国，便思鹤唳买河船。
修途往复成何事，姑了余生未了缘。
滕王阁
虞集（宋代）

城头高阁插苍茫，百尺阑干背夕阳。秋雨鱼龙非故物，春风蛱蝶是何王。

帆樯急急来彭蠡，车盖童童出豫章。灯火夜归湖上路，隔篱呼酒说干将。
题江一原宰上饶诗卷
祁顺（明代）

君昔鸣琴向上饶，我乘西江使者轺。曾闻善政冠邻邑，道路往往传歌谣。

我今旬宣西江路，君已迁腾官粉署。河阳花发春满城，还是潘郎旧栽树。

丈夫用世思有为，立身行道无崇卑。君不见，汉廷贤令多通显，千古不磨循吏传。
同永叔子聪游嵩山赋十二题 其五 玉女窗
梅尧臣（宋代）

玉洞倚霞壁，天窗露微明。骖鸾去不返，啼鸟空相惊。

万木自亏蔽，扪萝复谁情。
道中遇雨
曾几（宋代）

客子祈晴意未公，林间布穀劝春农。
雨师若有分风手，留取车轮一道通。
黄鹄吟送尹仲杞北上
张应申（明代）

朝不见黄鹄，黄鹄乃在苍梧之南，炎州之北。洪涛澒洞不可测，南人龙户相过泣。

暮不见黄鹄，黄鹄乃在沈墨之阳，易水之阴。太液池迥愁人心，鹓雏鸑鷟鸣相寻。

春风习习帝城隈，黄鹄六翮翱翔回。一夜飞度黄金台，凌风缥缈天门开。

天门开，圣人出，青猊赤豹殿前立。紫云泱泱传清跸，辟雍槐市生颜色。

翁归文武在所用，愿从黄鹄假六翮。
闻崇安县学立碑
熊禾（元代）

出山未逾月，辄复入山去。
平生武夷志，兹游适真遇。
诛茅倘可遂，岂但山水趣。
扶摇欣夙心，踌躇动长虑。
恭惟文公学，倡道匪虚语。
向微剖析功，斯人遂聋瞽。
斋居一原叹，此叹无人悟。
晚年制作心，门人未轻许。
真实浸泬寥，枝叶谩夸诩。
漂沦未百年，剽窃立门户。
吾党固有愆，斯道自今古。
扶偏须忠臣，邪说可无距。
同志此来游，兴言激余素。
礼乐愧河汾，兴唐竟谁予。
大隐堂前水，滔滔自东注，
回薄万古心，无言对天柱。
偈公六十五首
释咸杰（宋代）

六月炎炎如火热，谁冷处胜立法雪。
红尘闹市等个人，七佛轨法都漏泄。
报龙王，须福护，大千捏聚为檀度。
一言劄住万机通，自然光壮少林风。
和北山一首
刘克庄（宋代）

幅巾高蹈挹洪崖，闲洒银钩著玉杯。
文律不论先汉后，诗源远自国风来。
却愁小子方攻冉，未必吾师肯铸回。
极欲去修床下拜，扁舟归梦绕南台。
记乙丑十月一日夜梦
陆游（宋代）

梦里江淮道上行，解装扫榻喜新晴。
店门邂逅绨袍客，共把茶瓯说养生。
宴坐庵
范成大（宋代）

油灯已暗忽微明，石鼎将乾尚有声。
衲被蒙头笼两袖，藜床无地著功名。
送王道粹郎中知华州
梅尧臣（宋代）

往年入关中，道傍见太华。
始识仙掌大，颇似揽造化。
赤手无所为，风雨漏指罅。
又观莲华峰，上有莲开谢。
一朝秋色高，莲叶或飘下。
今闻太守行，见隼画车驾。
仙掌与莲花，日久可以托。
长安道上人，任见不须借。
况多耐老药，民将待黄霸。
珠江春泛
文星瑞（清代）

冶游风景似江南，佳节欣逢三月三。千队红妆万枝桨，桃花春水白鹅潭。
赏菊
魏时敏（明代）

短篱疏雨正离披，淡白深红朵朵宜。
自计老年才思减，重阳过后不题诗。
长相思·南山钟
胡翼龙（宋代）

南山钟。北山钟。

一声钟声百念空。古今昏晓中。

望秋风。数秋风。

等得秋来等过鸿。灯前书一封。
白荷花
王柏（宋代）

玉娥独自到书屏，不管人间暑气深。
待得诗成花已谢，应无好句惬花心。
寄朱乐仲
黄庭坚（宋代）

故人昔在国北门，邻舍杖藜对樽酒。
十五年余乃一逢，黄尘急流语马首。
懒书愧见南飞鸿，君居三十六峰东。
我心想见古人面，晓雨垂虹到望崧。
春游
杨万里（宋代）

不知春向雨中回，只到春光未苦来。
老子今晨偶然出，李花全落杏花开。
北滘候潮
许炯（明代）

暮色云连树，停桡荻近洲。潮回樯影动，月照海波浮。

人语静清夜，柝声惊白鸥。客怀萧索甚，况复对高秋。
题南岳方广后洞五百罗汉所居二绝
史尧弼（宋代）

山自周回溪自流，沉沉万籁不胜幽。
此间有句谁堪话，五百真人今在不。
偈颂一百零九首
释可湘（宋代）

药山索盐，云岩奉马。
父子一家，风流儒雅。
我也有个木扑，亦要辊上辊下。
沙弥在麽，出手不来，
还成滞货。
古柏
释绍昙（宋代）

不识威音劫外春，错将西祖意瞒人。纷纷多是寻枝叶，谁向枯桩透法身。
宿大足寺
周行己（宋代）

尘埃得古寺，突兀乱山中。叠径僧居僻，悬崖鸟道通。

塞云常雨雪，山木自多风。万事浮生外，心花发暮钟。
和陶拟古九首
苏轼（宋代）

有客叩我门，击马门前柳。
庭空鸟雀散，门闭客立久。
主人枕书卧，梦我平生友。
忽闻剥啄声，惊散一杯酒。
倒裳起谢客，梦觉两愧负。
坐谈杂今古，不答颜愈厚。
问我何处来，我来无何有。
林下十二子诗 梅子先
王十朋（宋代）

竹外溪头手自栽，群芳推让子先开。好将正味调金鼎，莫似樱桃太不才。
宿樟亭驿
白居易（唐代）

夜半樟亭驿，愁人起望乡。月明何所见，潮水白茫茫。
邻月堂求颂
释正觉（宋代）

畦衣我是出尘人，卜筑高堂与月邻。
床上金刀香剪佳，箧中玉斧冷修轮。
寒癯破梦无嫌病，清白传家不愧贫。
门外潮平船著棹，点头老兔静分身。
寄隐士
单锡（宋代）

岩头郁郁凌寒柏，柏间时复云封白。苔苍草碧自年年，绝奇中封参同客。

道通下蹑天根深，山灵啼泣穹崖阴。春深不问花开落，寂寂空山千万寻。
酬织女 其二
郭翰（唐代）

赠枕犹香泽，啼衣尚泪痕。玉颜霄汉里，空有往来魂。
送林述古
林仕猷（明代）

圣朝尚文治，侧席思英贤。下诏宣郡邑，推荐相后先。

所以布衣宣，彬彬起林泉。林君潮阳彦，质美而志坚。

曩从张鲁庵，易学得所传。韦编已三绝，亹亹通幽玄。

青衿立其门，执经望开宣。箪瓢足自乐，菽水奉亲欢。

念此以终老，富贵浮云然。吾郡有贤守，奏对枫陛前。

荐子以明经，书名达天官。州司遂逼迫，促登孝廉船。

入市卖琴书，聊以充盘缠。上堂别慈母，白发垂双肩。

母曰子行迈，重见知何年。人生谅难必，出处宁非天。

秋风振落木，高城啸饥鸢。云海浩无际，川流亦溅溅。

我老不出乡，送子韩江边。愿言崇令德，保身若冰渊。

远大以为期，忠孝贵两全。
和寄仵判院八首 其五
赵希逢（宋代）

发于事业见于词，君昔相期舍我谁。何事至今犹一旅，几回无语发深思。
晚寄张十八助教周郎博士（张籍、周况也）
韩愈（唐代）

日薄风景旷，出归偃前檐。晴云如擘絮，新月似磨镰。

田野兴偶动，衣冠情久厌。吾生可携手，叹息岁将淹。
教授推官把酒篬筤同登横碧 其一
韩淲（宋代）

不待他年说旧游，相逢杯酒懒回头。夜来脚踏溪桥路，正是山林一片秋。
次陈仲文八月十二八韵
潘牥（宋代）

痴云吹尽月行天，新琢冰轮欠半边。
须信缺中元不缺，便教圆处可长圆。
寒生沙渚雁初下，冷浸纱窗人未眠。
万事虚盈皆此类，几看如镜复如弦。
从赵彦特求茶
李若水（宋代）

饭余日影转修廊，欹枕桐花堕小窗。
为觅春风洗残梦，要令诗思敌澄江。
送傅守 其五
刘宰（宋代）

永日来清风，黄堂少公事。凭栏一长望，千载几兴废。

论功赤壁多，语士北府锐。归舟眇家具，吊古足新制。
苦雨
陈造（宋代）

连月奔趋祷雨坛，即今积雨厌蒙漫。
苍天信自有时漏，后土不知何日乾。
坐想田畴沦沼沚，忍闻升合换罢纨。
纵阳援溺知无术，惭愧身为抚字官。
谢人惠梅花
徐积（宋代）

江南费尽春风力，岭头驿使无消息。有人赠我一枝花，满面春风与春色。
八宝妆 秋宵有感
陈允平（宋代）

望远秋平。初过雨、微茫水满烟汀。乱荭疏柳，犹带数点残萤。

待月重帘谁共倚，信鸿断续两三声。夜如何，顿凉骤觉，纨扇无情。

还思骖鸾素约，念凤箫雁瑟，取次尘生。旧日潘郎，双鬓半已星星。

琴心锦意暗懒，又争奈、西风吹恨醒。屏山冷，怕梦魂、飞度蓝桥不成。
奉和御制御楼及睿谟殿观灯 其一
余深（宋代）

觚棱金碧雪消残，灯火东风破暮寒。扇影开云瞻日表，月华如露泛仙盘。

天颜有喜同游豫，雅俗多欢乐治安。航海陪臣惊远目，蓬瀛今向帝城看。
冬日陆宜甫黄圣长见遇
皇甫汸（明代）

翟家杜门处，岁晚益沉沦。自贵无知我，非关学避人。

偶来共言笑，宴坐狎情亲。几许能相见，江城复入春。
西江月（同前）
张炎（宋代）

落落奇花未吐，离离瑶草偏幽。蓬山元是不知秋。却笑人间春蓬。

潇酒寒犀尘尾，玲珑润玉搔头。半窗晴日水痕收。不怕杜鹃啼后。
真州准提庵老梅行
曾燠（清代）

白沙江村有老梅，百年劫灰余枯荄。春风一夜忽鼓动，玉笋旁迸千枝开。

天地有心试冰雪，龙蛇偶蛰惊霆雷。今人争绕月观树，往日谁踏僧廊苔。

廿四桥边万花海，我无暇去翻远来。名姿往往寄幽独，相赏故不从尘埃。

疑是仙人萼绿降，返魂自得真香催。惜无酒酹花前杯，参横月落人空回。
大若胡氏山楼
姚燮（清代）

高楼面海不半里，楼背群山抱迤逦。山青海翠归一楼，朝可看云暮看水。

水岚山气争晴雨，朝有啼鹃暮鸠语。鸠催山雨云入楼，云末残阳水阴吐。

雨声欲断闻水声，残阳转在山半明。回光到海水微紫，海末孤峦晚自青。

海峦平与山楼照，楼背群山让其峭。山叶随风入海飞，山萝羃槛秋灯窱。

灯风袅袅山烟冷，风定烟开摇月影。月冲海气射楼东，人坐楼西与山静。

倚楼酌月月满樽，樽中山影青浑浑。平吞海气挹山秀，腕底乍有鱼龙奔。

高歌不知天地小，和以山猿间海鸟。海鸟可狎猿可邻，吾欲吾生此乡老。

海云倏敛山月沈，愁来不寐还拥衾。孤楼独客当兹夕，山海茫茫万古心。
晚春寄同年张曙先辈
杜荀鹤（唐代）

莫将时态破天真，只合高歌醉过春。易落好花三个月，

难留浮世百年身。无金润屋浑闲事，有酒扶头是了人。

恩地未酬闲未得，一回醒话一沾巾。
竹所见梅
钱时（宋代）

岁华冉冉走尘沙，望看家山便仙家。
竹所夜深风戛玉，道人消坐共梅花。
端午帖子词二十首·九夫人合五首
欧阳修（宋代）

凉生玉宇来风细，日永金徒报漏稀。
皎洁冰壶清水殿，三千争捧赭黄衣。
求郭侍禁水墨树石
黄庶（宋代）

尘埃典却林泉闲，家梦夜夜归云端。
知君弄笔欺造化，乞我几株松石看。
和陈子良海棠四首
吴芾（宋代）

花间春色丽晴空，恼我狂来只绕丛。
试问妖娆谁与比，一株胜却万株红。
爱栖岩弹琴声法二绝 其一
耶律楚材（元代）

须信希声是大音，猱多则乱吟多淫。世人不识栖岩意，祗爱时宜热闹琴。
元忠示胡人下程图
梅尧臣（宋代）

单于猎罢卧锦红，解鞍休骑荒碛中。
苍驹騧骆六十匹，隐谷映坡分尾鬃。
九皋五牛羊颇倍，沙草晚牧生寒风。
贵贱小大指五百，执作意态皆不同。
二鹰在臂二鹰架，骏犬当对宁争功。
氊庐鼎列帐幙拥，鼓角未吹惊塞鸿。
土山高高置烽燧，毛囊贮获闲刀弓。
水泉在侧挹其上，长河杳杳流无穷。
素纨六幅笔何巧，胡环尽妙谁能通。
今日都城有别识，别识共许刘元忠。
饯余好问入燕
牟巘（宋代）

炎歊渐已转凉飔，想见湖亭送别时。发仞功名初得意，联镳宾主总能诗。

昔人犹自荐佳客，今日何忧乏已知。最是人生急三釜，高堂白发数归期。
长相思·村姑儿
蔡伸（宋代）

村姑儿，红袖衣，初发黄梅插秧时，双双女伴随。
长歌诗，短歌诗，歌里真情恨别离，休言伊不知。
蝶恋花·香作风光浓著露
韩缜姬（宋代）

香作风光浓著露。正恁双栖，又遣分飞去。密诉东君应不许。泪波一洒奴衷素。
寄王秘书
白居易（唐代）

霜菊花萎日，风梧叶碎时。怪来秋思苦，缘咏秘书诗。
和沧洲尚书送坦上人
释道璨（宋代）

貂蝉换却章甫冠，十年出入鵷行间。
天门九重虎豹恶，手携谏行归掩关。
白鸥浩荡沧波阔，冷看诸公治三窟。
庭院人人春日长，尚记向来频往复。
平生眼里无机云，建安余子不足吞。
剔起枝叶见根本，上人将底酬公恩。
次韵李景异
陈著（宋代）

剡溪千古雪坡风，收拾寒清入瓮中。此味世人那得吮，特将撩拨老诗翁。
长人诗
胡仲弓（宋代）

裙长难掩膝，绝似汉金人。楼志幻全体，天丁现后身。

眼高倾四海，力大引千钧。手挽银河水，来涓衣上尘。
庭橘
贯休（唐代）

蚁踏金苞四五株，洞庭山上味何殊。

不缘松树称君子，肯便甘人唤木奴。
东坡先生挽词 其四
释道潜（宋代）

初复中原日，人争拜马蹄。梅花辞庾岭，甘溜酌曹溪。

梁木倾何速，椿年竟不齐。灵輀向崧洛，行路亦悽悽。
题尤使君郡圃十二诗·玉霄亭
李庚（宋代）

亭亭玉霄峰，列仙皆羽化。
把酒碧桃间，吹箫明月下。
嗟我落尘凡，鹤背应难跨。
夫子真癯儒，好上班麟驾。
偏门湖上
葛绍体（宋代）

秦陆当年行乐地，依然耕钓水云乡。
伤心寂寞东风里，露草烟花空自香。
病起荆江亭即事十首
黄庭坚（宋代）

死者已死黄雾中，三事不数两苏公。
岂谓高才难驾御，空归万里白头翁。
风雨过武夷山
陈宓（宋代）

我与兹山是故人，十年相别意弥真。
如何咫尺迷风雨，刚道情亲却不亲。
榕城八景 其八 鳌桥钓浪
郭之奇（明代）

溪城如岛水环之，西驾东流此一丝。万里海风浮汉影，百重山一压虹眉。

于秋倍觉潮声壮，有月常窥钓影垂。每听沧浪歌曲罢，眼中清浊意中知。
浣溪沙·其二
况周颐（清代）

惜起残红泪满衣，它生莫作有情痴。人天无地着相思。
花若再开非故树，云能暂驻亦哀丝。不成消遣只成悲。
暮冬旅宿寄赵秀才
释智仁（宋代）

旅宿荒凉甚，幽怀可自宽。
风窗灯易灭，雪屋夜增寒。
空迥鸿声急，更馀旅梦残。
却思君旧隐，欲到恨飞难。
荻港晚泊
佘翔（明代）

挂席东南行，青山望迢忽。日暮寒潮生，维舟对孤月。
寄来安孙推官
蔡襄（宋代）

我爱孙公子，安贫无所营。
相逢虽邂逅，一见即平生。
黑电挥诗笔，黄河泻酒觥。
轻舟何处在，别思若摇旌。
赠进士王雄
翁洮（唐代）

河清海晏少波涛，几载垂钩不得鳌。空向人间修谏草，

又来江上咏离骚。笳吹古堞边声远，岳倚晴空楚色高。

何事明廷有徐庶，总教三径卧蓬蒿。
小句送陈粹甫知录
叶适（宋代）

荡里舟轻指外沙，夹溪檐蔔正催花。
南风借与迎新便，未离家时已至家。
回文
陆龟蒙（唐代）

静烟临碧树，残雪背晴楼。
冷天侵极戍，寒月对行舟。
韩省干子平荐章应格朋友漠然未知忽改京秩作
苏籀（宋代）

山雌泽啄竞腾轩，孰有昂朐局短辕。
造物至公殊弗置，穷交未喻枉焦煎。
凤批一诺膺天陟，马颈三槃朝日边。
虎鼠狞尪随秉笔，铨曹常格勿从旃。
得京书或怪久不通问
陆游（宋代）

惯向江湖铩羽翰，云霄那敢接鵷鸾。
百年未必如炊久，万事真须作梦看。
白首据鞍惭侠气，清灯顾影叹儒酸。
手遮西日成何味，还我平生旧钓竿。
句
释希昼（宋代）

去路正黄叶，别君堪白头。
鹤巢为龙虎赵伯容赋
袁华（明代）

野鹤龙虎至，故巢凤凰颠。故巢破勿理，新巢小于拳。

修颈高结喉，玄裳何蹁跹。晓栖三株树，夕餐五色烟。

左盼紫虚君，右揖浮丘仙。啸歌空洞章，览景升上玄。

缅怀尘外踪，归来是何年。
梦徐九一邀游虎丘坐千人石上待月联吟觉来枕上偶记数联似五言律也
郭之奇（明代）

晚露华山□，游情绝世根。千秋川泽气，三载粤吴魂。

古月今相对，新诗近孰尊。沉吟收夜色，歌啸辟天门。
辞黄山
黄道周（明代）

亦是吾家峰，神物不可谱。
顶髻在心眸，一一屈指数．
洞仙歌（赋茉莉）
卢祖皋（宋代）

玉肌翠袖，较似酴醿瘦。几度熏醒夜窗酒。问炎洲何事，得许清凉，尘不到，一段冰壶翦就。

晚来庭户悄，暗数流光，细拾芳英黯回首。念日暮江东，偏为魂销，人易老、幽韵清标似旧。正簟纹如水帐如烟，更奈向，月明露浓时候。
定风波（三·渌水桥）
仲殊（宋代）

南徐好，桥下渌波平。画柱千年尝有鹤，垂杨三月未闻莺。行乐过清明。南北岸，花市管弦声。邀客上楼双榼酒，舣舟清夜两街灯。直上月亭亭。
题洛中第宅
白居易（唐代）

水木谁家宅，门高占地宽。悬鱼挂青甃，行马护朱栏。

春榭笼烟暖，秋庭锁月寒。松胶黏琥珀，筠粉扑琅玕.

试问池台主，多为将相官。终身不曾到，唯展宅图看。
闻邻家抚筝
张粲（清代）

谁家银甲弄春阴，弦上深情指下生。弹到断肠浑不住，应怜漂泊在京城。
出都
陆游（宋代）

重入修门甫岁余，又携琴剑返江湖。
乾坤浩浩何由报，犬马区区正自愚。
缘熟且为莲社客，伻来喜对草堂图。
西厢屋了吾真足，高枕看云一事无。
达磨赞
释明辩（宋代）

升元阁前懡{左忄右罗}，洛阳峰畔乖张。
皮髓传成话霸，双阳无处埋藏。
不是一番寒彻骨，争得梅花扑鼻香。
俗礼歌五首 其五 莫传彩
郑文康（明代）

莫传彩，莫传彩，两席相传礼安在。媒婆前引伴婆随，传入洞房齐喝采。

人家娶妇在传家，不在容颜如舜华。前席舒开后席卷，呼作龙须徒尔夸。

呜呼新郎有彩莫铺地，留制斑衣老来戏。
和李仲孙韵因以奉勉
刘才邵（宋代）

词格森严气不寒，华星灼灼出云间。中兴喜见天方启，高议期追汉已还。

正值朝家求切直，岂容奇逸恋云山。愿公淬笔参晁董，大对亲瞻睟穆颜。
次单君范袖来汪西皋所譔咏秋十章以示因和之
陈著（宋代）

露获归来妇爨催，西风满屋饭香来。
痴儿得饱牛衣舞，也要人呼小老莱。
归家
张维斗（明代）

趱日归来习隐禅，观看蓝沈映云笺。羞将墨绶铜符梦，搅破苍林白石眠。

梧际鸟吟蝉和语，窗前竹荫月斜穿。钟山移檄应难到，此地栽花浓欲然。
雁
吕本中（宋代）

雁从何方来，云自燕赵北。今当何所往，暖日近旸谷。

寒云堕江汉，未见所栖宿。朝忧稻粱少，暮畏罗网逐。

惜哉还往频，愈觉岁月促。悔不近藩篱，随群伴鸡鹜。

羽干何必好，志愿亦易足。物生有高下，终恐厌摧伏。

公看沧海头，万里飞鸿鹄。
又次韵三首
廖行之（宋代）

养禾欲雨稼欲晴，闵闵此事须天成。
湘田是处可穫稻，村酒纵饮无几萍。
老农欢喜自举白，俗士触缩谁飞英。
如今只合谋一醉，功名富贵从浮生。
挽常蒲端明二首
卫宗武（宋代）

异邑阻登门。因风辄寄声。
方驰咫尺牍，已疟两间楹。
模倣楚人些，摩挲白傅铭。
贞元朝士几，三叹重伤情。
月岩
韩淲（宋代）

本意游云洞，因行过月岩。西风低细竹，初日上长杉。

尘外多仙隐，人间易谤谗。逍遥且黄帽，憔悴付青衫。
临江仙
李珣（五代）

帘卷池心小阁虚，暂凉闲步徐徐。芰荷经雨半凋疏。

拂堤垂柳，蝉噪夕阳馀¤

不语低鬟幽思远，玉钗斜坠双鱼。几回偷看寄来书。

离情别恨，相隔欲何如。

莺报帘前暖日红，玉炉残麝犹浓。起来闺思尚疏慵。

别愁春梦，谁解此情悰¤

强整娇姿临宝镜，小池一朵芙蓉。旧欢无处再寻踪。

更堪回顾，屏画九疑峰。
访俞秀才
释重顯（宋代）

万叠云山未得归，寂寥心许老卢知。
江城雨雪书名纸，不谒鸿儒更谒谁。
次黄司户红糟韵四首
项安世（宋代）

主人厨中鱼尾红，把酒一笑相为容。
燕脂炼就玉雪汁，琥珀光透琉璃钟。
酒酣万事忽惊散，捽耳顿足歌年丰。
连缸拗倒同一醉，尺铁为我髠园菘。
怀园秋兴
车万育（清代）

爱与吾庐近，开扉步即舒。傍云朝选石，趁月夜摊书。

深树鸣蝉处，高楼过雨初。悲秋人已往，痛饮说三闾。
题弋阳馆
张祜（唐代）

一叶飘然下弋阳，残霞昏日树苍苍。

吴溪漫淬干将剑，却是猿声断客肠。
郊居答客
薛能（唐代）

傍舍虫声满，残秋宿雨村。远劳才子骑，光顾野人门。

败叶盘空蔓，雕丛露暗根。相携未尽语，川月照黄昏。
郊行
潘牥（宋代）

衰病逢行健，归途未寂寥。
晚山青泼眼，早稻绿平腰。
林旧藏僧寺，溪新架石桥。
松阴田舍古，小立听鸣蜩。
赠泰州掾令狐克己（文公曾孙）
徐铉（宋代）

念子才多命且奇，乱中抛掷少年时。深藏七泽衣如雪，

却见中朝鬓似丝。旧德在人终远大，扁舟为吏莫推辞。

孤芳自爱凌霜处，咏取文公白菊诗。
和金表叔中秋夜题月
朱申首（宋代）

平分秋半月华圆，玉碾无声静转旋。
月桂从攀由我捷，嫦娥不解是谁先。
从寇生求茶库纸
陈师道（宋代）

南朝官纸女儿肤，玉版云英比不如。
乞与此翁元不称，他年留待大苏书。
奉赠王道人
沈辽（宋代）

身世飘摇如断云，此生不复世间尘。能言得丧归诸命，维有东坡王道人。
卜算子
庄焘（清代）

积雨喜新晴，小院风初定。月满芳阶露气浮，花动雕栏影。

宝鼎篆烟微，幽梦残灯省。忽逐钟声度小桥，不管春衣冷。
夜宿东渚放歌三首
杨万里（宋代）

前山欺我船兀兀，结约江妃行小谲。
乘我船摇忽远逃，见我船定还孤出。
老夫敢与山争强，受侮不可更禁当。
醉立船头看到夕，不知山於何许藏。
和元章春风三绝
郑刚中（宋代）

一扫园林寂寂空，抱枝蝴蝶尚寻红。
摧残老物无人惜，不比穷秋九月风。
道院偶述
陆游（宋代）

忆在青城炼大丹，丹成垂欲上仙班。
飘零未忍尘中老，犹待时平隐华山。
和余方叔病中见寄
陈文蔚（宋代）

我说病闭门，机间了无触。
故人送诗来，绸缪写心曲。
胡乃稽报章，悼往牵服属。
天理循自然，非敢故羁束。
人生寿天定，心要无愧恧。
逞欲千乘危，安分一瓢足。
范睢倾穰侯，郦寄卖吕禄。
何如北窗卧，酒熟巾自漉。
况有圣贤书，可洗昏花目。
一任岁月驶，流徙惊转瞩。
安知疾疢馀，非以石攻玉。
星渚
姚燮（清代）

星渚看牵牛，残云入夜收。关河无一雁，天地几高楼？

独苇摇风态，初蛩引客愁。生平欢乐事，瞥若逝波流。
颂证道歌·证道歌
释印肃（宋代）

圆顿教，没人情，
集云峰下四藤根。天下大禅谁识得，
荒茅野地少人耕。